Minen vruntliken grote tovoren in Gode. Willet weten, bormester unde rad der stad Revel, dat hyr mynes gnedighen heren schatteburen vor my gewesen sin unde hebben my derkennen laten also van der sake wegen, dar gy den man in der hechte vor hebben, wo it darumme is, unde gy [scholen] vorwar weten, dat it anders nicht en is. Hyr is en bedderve man in deme lene, de het her Conrad, kerkhere to Tenelle; de hadde enen knecht by sik, de was boren tho Esland; deme gaff de prester sin meyersche en; also sette de Este tho unde stal vele dinges van dem prester; ok stal he enen bod van enem buren. Unde de buren togen na ut unde grepen den deff; dar was he, Peter, en aff, den gy dar gefangen hebben, de[n] ene ersten grep; unde de prester krech sin dink wedder unde de bure krech sin bod wedder. Unde so stal he noch enen bod van enem buren unde darmede quam he wech. Darumme, leven frundes, so dut wol unde helpet dessem manne tho rechte myt dem Esten unde latet ene los umme mynen willen. Unde ik (ik) gerne forschullen wil myt eneme sulken edder myt eneme groteren. Hyrmede sit Gode befalen dem almechtighen. Gescreven op Rasaborgh sancte Hinricus dagh, under mynen ingesegel. Karl Bonde, hovetman op Rasaborgh. Adress: An de erbaren borgermester und rad der stat Revel kome desse breff met werdicheit, detur littera.